Verdidialogen i PØA 06/07

Åpenhet - Kompetanse - Engasjement -  Respekt

Referat fra styringsgruppemøtet 10.10.06

Til stede: Bodil, Atle, Sissel M, Ivar H, Idar I, Håvard og Sissel H (referent)

Tema på møtet var følgende:

Presentasjonen av gruppeoppgavene på fellesmøte den 05.10.06

Styringsgruppen er imponert over stor aktivitet og entusiasme i gruppearbeidet og fremleggene på fellesmøtet. Aktiviteten tyder på at prosessen og arbeidet oppleves som viktig, selv om oppgaven kan være vanskelig og at det kan være en utfordring å få satt av tid. Styringsgruppen mener at avdelingen trenger å trene på å bruke allmøte aktivt og på å føle seg trygg nok til å bringe tema på banen.

I oppgavepresentasjonen fikk man eksempler på helt konkrete arbeidssituasjoner, internt og eksternt, der verdiene praktiseres. Det var også beskrevet både ønskede og uønskede situasjoner. Det man betrakter som interne verdisituasjoner er ofte også gjeldene for eksterne situasjoner. Hvordan man definerer intern eller eksternt, varierer.

Det kom frem forslag om synliggjøring og tettere kobling mot universitetets sentrale kjerneverdier. Universitetsstyret har behandlet forslag til strategiplan for UiTø. Verdiene i den foreslåtte strategiplanen er åpenhet, nærhet og engasjement. Strategiplanen er ute til høring med svarfrist den 3.11.06 og det er foreløpig ikke klart hva de endelige verdiene blir. Styringsgruppen mener de foreslåtte verdiene ligger nær opp til verdiordene som PØA i fellesskap har arbeidet seg frem til. 

Det kom også frem forslag om endring av styringsgruppens sammensetning for å få større forankring fra medarbeidere Styringsgruppen drøftet dette. Styringsgruppen består i dag av personal- og økonomidirektør Håvard Bekkelund og seksjonsledere; Bodil Paulsen, Sissel Myrvang, Ivar Hanssen, Idar Indrevoll og Atle Engebretsen. Prosjektleder Sissel Hemmingsen er referent for styringsgruppen. Styringsgruppen mener det er viktig at prosjektet er forankret både hos ledelsen og de ansatte. Fellesmøtene og gruppearbeidet er drivkraften i arbeidet mens styringsgruppen fatter overordnede beslutninger. Det vises til Seminarrapport fra april 06. Styringsgruppen ønsker ikke å iverksette en ny prosess for å endre sammensetning. 

Det kom også frem innspill på sammensetning av referansegruppen. For å rydde unna tvilen som er oppstått med hensyn til intensjonene med referansegruppen, ønsker styringsgruppen at referansegruppen omdefineres, slik at alle gruppene er representert. Alle gruppene bes derfor om å stadfeste/velge ny representant til referansegruppen. Styringsgruppen ønsker at i tillegg til en representant fra hver gruppe skal Turid Moldnæs og Hilde Pettersen fra UVETT være representert i gruppen. Det vil også være naturlig at styringsgruppen er representert i møter med leder Håvard Bekkelund eller vara Atle Engebretsen. Arbeidet i gruppen formaliseres og det skal avholdes et referansegruppemøte med pr i dag, følgende tema: 

· Rapport fra siste samling og gruppearbeid (hvordan)

· Neste gruppeoppgave

· Gruppesammensetning til neste gruppeoppgave

Arbeidet videre

Styringsgruppen mener det er viktig å se fremover og at prosessen ikke dras for langt ut i tid. Tiden som brukes til prosjektstruktur og administrasjon må balanserer behovet for fremdrift. Aktivitetsplanen blir stående som den er men det legges inn møte(r) i referansegruppen som nevnt over og lages ny gruppeoppgave for arbeidet i mellomperioden frem til fellesmøte 09.11.06.

Ny gruppeoppgave

For å nå milepælen om synliggjøring av felles verdier for avdelingen (hustavle el), mener styringsgruppen at det kan være nødvendig for gruppene å jobbe videre med interne samhandlingsregler som kan være representative for hele avdelingen. Ny gruppeoppgave tas opp med referansegruppen som nevnt over.

Tromsø, 16.10.06

Sissel Hemmingsen

referent

